
Családalapítási stratégiák változása

Családalapítási stratégiák a XXI. században Magyarországon
A kapunyitási pánik jelentősége
Az elmúlt évtizedekben végbemenő gazdasági-társadalmi változások hatására a családalapításban is rendszerváltás következett be Magyarországon, amelyet leginkább a házasságkötések és a születések számának csökkenésével, későbbi életkorban való bekövetkezésével, továbbá az élettársi kapcsolatok számának növekedésével lehet érzékeltetni. A dolgozat célja, a háttérben álló tényezők komplex rendszerben történő vizsgálata.
A családalapítás aktuális trendjeit alapvetően meghatározza a nők társadalmi helyzete. Azokban a történeti korokban, amikor még nem voltak a munkaerő-piac szereplői, nem rendelkeztek jövedelemmel, fontos egyéni életcél, társadalmi elvárás és gazdasági kényszer volt számukra a házasságkötés. Oktatásuk elterjedése és a munka világába való integrálódásuk azonban a női önkép és társadalmi szerepeik megváltozását hozta magával, így a párválasztás és gyermekvállalás motivációi is átalakultak.
A piacgazdaságra alapozott tudásalapú társadalmakban egyre többen végeznek felsőfokú tanulmányokat, az iskolai részvétel is elhúzódik. A tanulással töltött évek meghosszabbodásával a fiatalok legtöbbje még nem képes a felnőttséggel járó szerepeik betöltésére. A tanulmányok folytatása miatt a munkába állás ideje is kitolódik. Az önálló jövedelemmel nem rendelkező felnőtt korú személyek így jóval hosszabb ideig lakhatnak otthon - mint az előző generációk - szociális értelemben gyermeki státuszban maradva. A jelenség össztársadalmi szinten a demográfiai mutatók visszaeséséhez vezet, hiszen az otthonról való elköltözés és a munkába állás kitolódása legtöbbször a gyermekvállalás elhalasztásával is jár.
A kései serdőlőkor jelensége még kevésbé kutatott téma Magyarországon, pedig mind egyéni, mind társadalmi szinten feszültségek és problémák egész sorát generálhatja. Empirikus kutatásom ezért ennek az új életszakasznak és a „kapunyitási pánik” jelentőségére irányul. A dolgozat alaphipotézise, hogy a különböző társadalmi, gazdasági környezet meghatározza az emberek családdal kapcsolatos elképzeléseit. A folyamatos változások miatt ezért más és más családmodellek voltak uralkodóak. Napjainkban a családtervezésénél egyre inkább racionális és gazdasági okok befolyásolják a fiatalok döntéseit, s ezért helytálló a családalapítási stratégia kifejezés.




